
ועדת הכספים

6.12.2005

הכנסת השש-עשרה






נוסח לא מתוקן

מושב רביעי

פרוטוקול מס'
מישיבת ועדת הכספים

מיום שלישי, ה' בכסלו התשס"ו (6 בדצמבר 2005), שעה 9:30

סדר היום: 1. הצעה לסדר היום (דיון מהיר) בנושא דרישת פינוי לעמותת אלצהיימר

2. הצעה לסדר (דיון מהיר): פגיעה בעשרות אלפי חולי אלצהיימר ובני משפחותיהם בעקבות הוצאת צו פינוי לעמותת אלצהיימר

נכחו:
חברי הוועדה:

יעקב ליצמן – היו"ר

נסים דהן

אתי לבני

יולי תמיר

מוזמנים:
עמוס בן שאול – מנהל הדיור הממשלתי, משרד האוצר

אבנר גרין

רות גולדברג – יו"ר עמותת אלצהיימר

יעל גושן – עמותת אלצהיימר

סמדר אלחנני – יועצת כלכלית של ועדת הכספים

מנהל הוועדה: טמיר כהן
קצרנית: יפה קרינצה

1. הצעה לסדר היום (דיון מהיר) בנושא דרישת פינוי לעמותת אלצהיימר של חברת הכנסת לאה נס

2. הצעה לסדר (דיון מהיר): פגיעה בעשרות אלפי חולי אלצהיימר ובני משפחותיהם בעקבות הוצאת צו פינוי לעמותת אלצהיימר של חברת הכנסת יולי תמיר

יעקב ליצמן:

בוקר טוב, אני פותח את הישיבה בעניין הצעה לסדר היום בנושא דרישת פינוי לעמותת אלצהיימר של חברת הכנסת יולי תמיר ושל חברת הכנסת לאה נס. שתי ההצעות הן לדיון מהיר. שלחתי לעשות שיעורי בית וקבלתי את התשובות של שיעורי הבית, עם החתימה של הבוס. מה התשובה?

עמוס בן שאול:

התשובה הגיעה מהחשב הכללי, מר ירון זליכה. אני מנהל הדיור הממשלתי. התשובה שלנו הייתה, נשארה ולא השתנתה, שהעמותה צריכה לפנות את המבנה. לעמותה ניתנו מספר ארכות, והאחרונה בהן היא עד סוף דצמבר. הודענו שאם צריך עוד חודש או חודשיים כדי להקל על התהליך הזה, זה אפשרי, אבל תשובתנו היא סופית.

יעקב ליצמן:

 אולי אבקש ממך טובה? יש עכשיו בחירות, תיאורטית יכול להיות שאהיה שר האוצר, יכול להיות שאהיה החשב הכללי, מה בוער כרגע אם אפשר לדחות את זה עד אחרי הבחירות? יהיה שר חדש. 

נסים דהן:


הוא אמר שהוא ייתן שלושה חודשים.

עמוס בן שאול:


לא אמרתי את זה.

יעקב ליצמן:

אני מדבר על חצי שנה, כי אין תקציב ואין שר עד סוף יוני. מה בוער? תוריד ממני את העול הזה, נעביר את זה למישהו אחר ובינתיים יהיה להם עוד חצי שנה עד סוף יוני. אחר כך תהיה ממשלה חדשה, החמלה תחזור לשרון, אולי עמיר פרץ יהיה ראש הממשלה, מה יקרה אם נחכה חצי שנה? 

מה דעתך? זה לא שייך לעמותה, יש כאן חברי-כנסת שמבקשים את זה. אנחנו בעידן לא ברור, לא יודעים מה יקרה. תגיד את זה לירון זליכה בשמי. ההחלטה עקרונית ואנחנו תומכים בה, אבל יבוא שר חדש ויבחן את זה מחדש. למה לעשות את זה היום?

עמוס בן שאול:

אני ודאי לא מוסמך להתיר לעמותה להישאר מעבר לזמן שננקב. 

יעקב ליצמן:

אז תן לי תשובה מחר. אסגור את הישיבה ותודיע מחר לכולם. זה מקובל על כולם? טוב. אם אתה רוצה אני גם יכול לפנות לשר האוצר בכתב, ואגיד שעל דעת כולם אנחנו פונים לדחות את הנושא, שיישארו במקום הזה עוד חצי שנה והממשלה החדשה תחליט מה שהיא תחליט. אז יהיה יו"ר ועדת הכספים מי שיהיה, ושיעשה מה שהוא רוצה.

נסים דהן:


אני מרשה לעצמי לשכלל ההצעה, כדי שיהיה להם יותר קל להתמודד עם הבעיה הזאת. נכתוב בהמלצה שלנו שהעמותה מוכנה לשלם מחיר סמלי, כדי שזה לא יהיה בחינם לגמרי.

יעקב ליצמן:

 למה צריך את זה?

נסים דהן:


כי זה הוויכוח ביניהם. נתנו להם כבר טיוטת חוזה, הוויכוח הוא על הסכום.

יולי תמיר:

 תכתוב "מחיר סביר" והאוצר ייתן את המחיר שהוא נתן. 

יעקב ליצמן:

מה הפער של הכסף?

נסים דהן:


להוריד את האוצר מהעץ, שלא יגידו שזאת בעיה של כסף.

עמוס בן שאול:

הוויכוח הוא לא על כסף, הוויכוח - - - 

נסים דהן:


זה לא נכון. יש טיוטת חוזה ביניהם, יש ויכוח על גובה השכירות. שלחו להם חוזה לחתום עליו, אם הם היו חותמים על החוזה לפי התנאים שלהם הם היו נשארים בלי בעיות.  הוויכוח הוא כן על כסף, כל הוויכוח הוא 400 דולר בחודש, ישלמו 200 ונגמור את הסיפור. אלה אנשים שמטפלים בחולים, הם לא עושים מזה הכנסות. כולם עובדים בהתנדבות, אנשים יקרים, איפה תמצא כאלה שתורמים כל כך הרבה למדינה.

יולי תמיר:

 נכון שזה התחיל מכסף, זה הפך אצלם לפרינציפ.

נסים דהן:


בגלל הוויכוח על הכסף. איך עושים מסחר? מתחילים לדבר על פרינציפ, אבל הוויכוח הוא כסף. הנה טיוטת חוזה, אדוני היושב ראש.

רות גולדברג:


עלות החוזה הייתה 400 דולר פלוס הביטוח.

יעקב ליצמן:

 על כמה מדובר, חבר-הכנסת דהן?

נסים דהן:

 5,000 דולר לפי התנאים של האוצר. הם מוכנים לשלם 2,000 דולר בשנה. בצדק, הם לא צריכים לשלם יותר. אני מכיר את המבנה, אני נתתי להם להיכנס.

עמוס בן שאול:

הוויכוח הוא לא על כסף, הוא על שימוש בנכסי המדינה. אם יכולים גופים להיכנס לנכסי המדינה ולהישאר שם בלי שום הסדרה - - -

יעקב ליצמן:

 הם טעו, וחבר הכנסת דהן שכנע אותם ברגע זה שיחתמו על חוזה, ואנחנו, כחברי כנסת, נביא להם את הכסף.

עמוס בן שאול:

אנחנו מוכנים שהעמותה תחתום על חוזה. זה יהיה לתקופה קצרה ביותר, עד הפינוי, כדי שהעמותה תוכל להתארגן ולצאת, זאת גם ההצעה שהוצעה פה. 

יעקב ליצמן:
מה זה תקופה קצרה?

עמוס בן שאול:

התאריך היה 31 בדצמבר אז אם זה יקל עוד חודש-חודשיים, כדי שלעמותה יהיה יותר קל לצאת מהמבנה.

יעקב ליצמן:

אז תסתכל כמה אתה אולי צודק אבל לא חכם. אנחנו מבקשים עוד כמה חודשים ואתה אומר לנו לא. כדאי לך להתחיל אתנו ולהגיד להם רק חודשיים?

נסים דהן:


 שישה חודשים ברשות ואחר כך הם יחתמו לך על חוזה לעוד חצי שנה ובזה נגמור. 

עמוס בן שאול:


למה העמותה צריכה להישאר בנכס מדינה?

נסים דהן:


כי הם שם, הם שם כבר עשר שנים. המדינה נתנה להם את זה, יש להם חזקה שם. המבנה לא משמש לכלום, זה סתם מבנה ריק שמועמד להריסה. אני מכיר את הסיפור, השכן ממול עוד מעט מתחיל לבנות, הוא הגיש תוכניות לעיריית בני ברק על 30,000 מטרים. תעזבו אותם בשקט.

סמדר אלחנני:

וכשזה ייהרס לאן הם ילכו?

נסים דהן:


זה עסק שלהם, אנחנו מדברים על היום. 

יעקב ליצמן:

 מה אתם הולכים לעשות עם הנכס?

עמוס בן שאול:

למכור אותו.

יעקב ליצמן:

 ואם הם יתחייבו, ואנחנו נהיה ערבים לזה, שברגע שתמכרו הם יפנו? 

נסים דהן:


זה מה שכתוב בחוזה. 

עמוס בן שאול:

אנחנו לא יכולים למכור שום נכס כאשר המשתמש בפנים. זה משתמש חיצוני שלא מוסדר.

יעקב ליצמן:

מוסדר, הנה הם חותמים על החוזה. 

נסים דהן:


אי אפשר עכשיו, צריך אישור על עורך דין.

יולי תמיר:

 גם בתנאים הנוכחיים הם משלמים, אבל לא את הסכומים שהאוצר מבקש.

סמדר אלחנני:

מי יקנה את זה עם דייר מוגן?

יעקב ליצמן:

 אדוני, תביא לי תשובה מחר. תודה רבה, הישיבה נעולה.

הישיבה ננעלה בשעה 9:50.

